Ukendte gerningsmænd er sluppet af sted med at stjæle 36 store dæk til lastbiler fra lastbilfirmaet Stiholt på Vilhelmsborgvej i Thisted. Dækkene af mærket Bridgestone har en værdi af 108.000 kroner. Det fortæller politikommissær Jørgen Jensen fra Midt- og Vestjyllands Politi. De 36 dæk stod på en palle udenfor firmaets bygning i et indhegnet område. De er stjålet i tidsrummet mellem den 2. februar og den 7. februar. Dækkene kan være transporteret væk i en varebil eller en anden større bil, men politiet har endnu ikke hørt fra nogen vidner. Derfor vil lokalpolitiet i Thisted gerne i kontakt med folk, der har informationer om de forsvundne dæk. Har du informationer i sagen kan du kontakte Midt- og Vestjyllands Politi på telefonnummer 114.

Opsummering:
36 lastbildæk til en værdi af mere end 100.000 kroner er blevet stjålet fra et firma i Thisted.